stanford-oval/wikipedia huggingface dataset:
ศาสตราจารย์

ศาสตราจารย์ (อักษรย่อ ศ.) คือผู้มีความเชี่ยวชาญในศิลปะวิทยาการเฉพาะด้าน หรือผู้สอนผู้มีความชำนาญระดับสูง ศาสตราจารย์อาจได้รับการคัดเลือกแล้วแต่งตั้งตามตำแหน่งทางวิชาการ หรือมีคุณวุฒิในระดับที่ควรแก่การยกย่อง มีคนในวงการอ้างถึงและยกผลงานให้เป็นทฤษฎี หรือมีผลงานวิจัยที่ส่งผลกระทบโดยกว้าง
ความหมายของ ศาสตราจารย์ (อังกฤษ: professor) แตกต่างกันไปในแต่ละประเทศ สำหรับประเทศที่ใช้ภาษาอังกฤษในกลุ่มเครือจักรภพ (ยกเว้นแคนาดาและไอร์แลนด์) คำนี้หมายถึง อาจารย์อาวุโสที่ดำรงตำแหน่งระดับภาควิชา โดยเฉพาะหัวหน้าภาควิชา หรือหมายถึงตำแหน่งที่ได้รับเป็นการเฉพาะบุคคล สำหรับแคนาดาและสหรัฐอเมริกา ศาสตราจารย์เป็นตำแหน่งสำหรับอาจารย์อาวุโสในสถาบันอุดมศึกษาทั่วไป ตำแหน่งศาสตราจารย์ในอเมริกาและแคนาดาเปิดกว้างสำหรับอาจารย์จำนวนมากกว่าตำแหน่งในกลุ่มเครือจักรภพ
หลายประเทศในทวีปยุโรป เช่น เยอรมนี ฝรั่งเศส สเปน อิตาลี และกลุ่มประเทศสแกนดิเนเวีย คำว่า ศาสตราจารย์ ใช้เป็นคำนำหน้าชื่อตามกฎหมาย ซึ่งมีจำนวนจำกัด เช่นเดียวกับกลุ่มประเทศในเครือจักรภพ สำหรับประเทศไทยคำว่า ศาสตราจารย์ สามารถใช้นำหน้าชื่อได้ตามที่บุคคลนั้นต้องการ
ประเทศที่พูดภาษาสเปนในลาตินอเมริกา คำว่า ศาสตราจารย์ (สเปน: profesor) ใช้แก่ผู้ที่ทำหน้าที่สอนในโรงเรียน สถาบัน โรงเรียนเทคนิค โรงเรียนอาชีวศึกษา วิทยาลัย และมหาวิทยาลัย โดยไม่คำนึงถึงระดับของเนื้อหาวิชา หรือระดับชั้นหรืออายุของนักเรียนนักศึกษา ซึ่งรวมไปถึงระดับอนุบาล ประถม มัธยมด้วยเป็นต้น ถึงเช่นนั้นก็ตาม ศาสตราจารย์ที่สอนอยู่ในมหาวิทยาลัยจะระบุว่าเป็น ศาสตราจารย์มหาวิทยาลัย
ประเภทของศาสตราจารย์ > ตำแหน่งศาสตราจารย์ประจำ > ศาสตราจารย์ที่ต้องทำผลงานวิจัยและ/หรือแต่งตำรา

ศาสตราจารย์ประเภทนี้ เป็นศาสตราจารย์ที่เป็นพื้นฐานหลักของมหาวิทยาลัย เป็นตำแหน่งประจำ เช่น เป็นข้าราชการ หรือพนักงานมหาวิทยาลัย (รวมทั้ง มหาวิทยาลัยเอกชน) ที่สอนประจำอยู่ในมหาวิทยาลัย หรือ สถาบันอุดมศึกษา โดยต้องผ่านกระบวนการพิจารณาของสภามหาวิทยาลัย หรือระเบียบตามกฎหมายของประเทศนั้น
ประเภทของศาสตราจารย์ > ตำแหน่งศาสตราจารย์ประจำ > ศาสตราจารย์คลินิก

ศาสตราจารย์คลินิกจะแต่งตั้งจากผู้ที่มีความรู้ ความสามารถ มีประสบการณ์ทางด้านการสอนและการค้นคว้าวิจัยในภาคปฏิบัติ เช่น แพทย์เชี่ยวชาญสาขาต่างๆ ที่สอนนักศึกษาแพทย์ด้านคลินิก มีการค้นคว้าทดลองวิธีการรักษา หรือค้นพบสิ่งใหม่ในทางปฏิบัติ ได้นำผลนั้นมาเผยแพร่และสอนทางปฏิบัติที่มีคุณค่าทางวิชาการ แต่มีรูปแบบของผลงานไม่เข้าเกณฑ์ที่ใช้ขอตำแหน่งตามปกติ ในต่างประเทศ มีการตั้งตำแหน่ง ศาสตราจารย์ปฏิบัติวิชาชีพ (professor of practice) สำหรับผู้ทรงคุณวุฒิที่มีความรู้ความสามารถสูงเป็นที่ยอมรับในวงวิชาชีพนั้นๆ ที่มหาวิทยาลัยเปิดสอนสาขาวิชาชีพ เช่น สาขาการออกแบบวางแผน หรือการบัญชีเชิญมาเป็นอาจารย์สอนประจำแบบไม่เต็มเวลา หรือไม่ครบ 4 องค์ประกอบหลัก บางครั้งเรียก "adjunct professor"
ประเภทของศาสตราจารย์ > ตำแหน่งศาสตราจารย์ประจำ > ศาสตราจารย์กิตติคุณ หรือ ศาสตราจารย์เกียรติคุณ

ศาสตราจารย์กิตติคุณ หรือ ศาสตราจารย์เกียรติคุณ แต่งตั้งจาก "อาจารย์ประจำ" ผู้เคยเป็นศาสตราจารย์มาแล้วจากการวิจัยและ/หรือแต่งตำราของมหาวิทยาลัยที่มีความเชี่ยวชาญ หรือชำนาญพิเศษได้รับการยอมรับเป็นอย่างสูงในสาขาวิชานั้นมาก่อน และเกษียณอายุราชการแล้ว ที่สถาบันอุดมศึกษา เห็นสมควรแต่งตั้งเพื่อให้สร้างคุณประโยชน์ด้านการศึกษาให้แก่ภาคหรือสาขาวิชานั้นต่อไป โดยถือว่าผู้ได้รับการแต่งตั้งยังคงมีสิทธิ์ใช้ชื่อศาสตราจารย์นำหน้า และยังสามารถบ่งบอกสังกัดตนได้ต่อไปจนถึงแก่กรรม ตำแหน่งนี้ตรงกับภาษาอังกฤษว่า "professor emeritus" ซึ่งธรรมเนียมการใช้ชื่อในภาษาอังกฤษจะใช้โยงกับสาขาวิชา เช่น Professor Emeritus of Mathematics Isaac Newton หรือ Isaac Newton, Professor Emeritus of Mathematics เป็นต้น
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น

มหาวิทยาลัยอาจแต่งตั้งบุคคลภายในหรือภายนอกมหาวิทยาลัยที่มีความเชี่ยวชาญยิ่งในสาขาวิชาที่เป็นผู้นำและเป็นตัวอย่างที่ดีของนักวิชาการชั้นเยี่ยม มีมาตรฐานสูงทางคุณธรรม จริยธรรม และมีความซื่อตรงต่อวิชาชีพ ยอมรับความคิดเห็นของผู้อื่น โดยมหาวิทยาลัยกำหนดขอบเขตความรับผิดชอบและระยะเวลาในการดำรงตำแหน่งและรับเงินเดือนหรือเงินตอบแทนจากทุนต่างๆ ที่ตั้งขึ้นเพื่อให้ปฏิบัติภารกิจที่เป็นงานทางวิชาการ
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์พิเศษ

ศาสตราจารย์พิเศษ อักษรย่อ ศ.(พิเศษ) เป็นศาสตราจารย์ที่แต่งตั้งจากบุคคลภายนอกซึ่งไม่ใช่เป็นอาจารย์ประจำของมหาวิทยาลัย หรือสถาบันนั้น โดยต้องเป็นผู้มีประสบการณ์ทางด้านวิชาการ ที่อาจจะเป็นอาจารย์พิเศษทรงคุณวุฒิสูง และทำหน้าที่สอนให้มหาวิทยาลัยมานาน หรือเป็นบุคคลที่ได้อุทิศตัว มีความรู้มีประสบการณ์ต่างๆ ที่ผ่านการประเมิน โดยการกลั่นกรองจากสภามหาวิทยาลัยเป็นผู้พิจารณาเสนอ
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราภิชาน

ศาสตราภิชาน มาจากสมาสคำ 2 คำ คือ ศาสฺตฺร แปลว่า วิชา กับคำว่า อภิชาน แปลว่า รู้ยิ่ง ศาสตราภิชาน จึงแปลว่า ผู้ที่รู้ยิ่งในศาสตร์ของตน ภาษาอังกฤษใช้ว่า distinguished scholar หรือ named professor หมายถึง ตำแหน่งที่ไม่ใช่การกำหนดตำแหน่งทางวิชาการของมหาวิทยาลัย แต่งตั้งเพื่อดึงดูดผู้ทรงคุณวุฒิยิ่งมาทำงานในมหาวิทยาลัย สำหรับเฉพาะสาขาใดสาขาหนึ่งที่มีผู้มาตั้งไว้พร้อมทั้งเงินตอบแทนหรือเงินเดือน เป็นตำแหน่งที่ตั้งไว้สำหรับผู้มีความรู้ความชำนาญสูงสุดเป็นที่ยอมรับในหมู่ปราชญ์สาขาเดียวกันที่มหาวิทยาลัยเชิญมา มักเป็นตำแหน่งที่มีชื่อผู้อุปถัมภ์ประจำอยู่ อาจเป็นเงินสนับสนุนจากภายนอกมหาวิทยาลัย อาจเป็นนักวิชาการที่เคยหรือไม่เคยดำรงตำแหน่งทางวิชาการก็ได้ ตำแหน่งศาสตราภิชานที่มีเกียรติสูงเป็นตำแหน่งเฉพาะสาขาวิชา มีตำแหน่งเดียวและมักเป็นตำแหน่งตลอดชีพ จะว่างเมื่อผู้ครองตำแหน่งถึงแก่กรรม ไร้ความสามารถ หรือลาออก
ในต่างประเทศ ตำแหน่งศาสตราจารย์ในกลุ่มนี้ เช่น Lucasian professor of mathematics ซึ่งเป็นตำแหน่งศาสตราภิชานที่เรียกเต็มว่า "Lucasian Chair of Mathematics" เป็นตำแหน่งที่ เฮนรี ลูคัส ตั้งไว้ที่ มหาวิทยาลัยเคมบริดจ์ เมื่อ พ.ศ. 2206 และได้รับพระบรมราชานุญาตจากพระเจ้าชาร์ลส์ที่ 2 แห่งอังกฤษ ในปีถัดมา (ตรงกับรัชสมัยสมเด็จพระนารายณ์มหาราช)  นับถึงปัจจุบันมีผู้ได้รับตำแหน่งนี้เพียง 17 คน ในจำนวนนี้ ไอแซก นิวตันอยู่ในลำดับที่ 2 และสตีเฟน ฮอว์คิงซึ่งได้รับตำแหน่งตั้งแต่ พ.ศ. 2523 จนถึง พ.ศ. 2561
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์กิตติเมธี

ศาสตราจารย์กิตติเมธี คือศาสตราจารย์ที่มีความเชี่ยวชาญยิ่งในศาสตร์สาขาเฉพาะตนซึ่งมหาวิทยาลัยเชิญมาทำงานวิจัยและพัฒนาบุคลากรในศาสตร์สาขานั้น เป็นตำแหน่งที่กำหนดระยะเวลาและค่าตอบแทนส่วนใหญ่ หรือทั้งหมดมาจากกองทุนมหาวิทยาลัย มีความหมายว่าเป็นนักปราชญ์หรือนักวิจัยผู้มีชื่อเสียง ซึ่งอาจตรงกับ research professor ของบางประเทศ มีการตั้งศาสตราจารย์ประเภทนี้แพร่หลายขึ้นในมหาวิทยาลัยต่างๆ ของภาครัฐและภาคเอกชน
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์อาคันตุกะ

ศาสตราจารย์อาคันตุกะ หรือ ศาสตราจารย์รับเชิญ (visiting professor) ไม่ใช่ตำแหน่งทางวิชาการ แต่เป็นตำแหน่งผู้ทรงคุณวุฒิทางวิชาการที่สถาบันแต่งตั้งจากอาจารย์ประจำสถาบันอื่นหรือผู้ทรงคุณวุฒินอกมหาวิทยาลัย ให้มาสอนหรือวิจัยภายในช่วงเวลาหนึ่ง อาจารย์ที่ได้รับเชิญนั้นอาจดำรงตำแหน่งศาสตราจารย์อยู่ก่อนแล้วหรือไม่ก็ได้ บุคคลที่เป็นอาจารย์ ผู้ช่วยศาสตราจารย์ หรือรองศาสตราจารย์ของมหาวิทยาลัยหนึ่งอาจได้รับแต่งตั้งเป็นศาสตราจารย์อาคันตุกะของอีกมหาวิทยาลัยหนึ่งก็ได้
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตรเมธาจารย์

ศาสตรเมธาจารย์ หรือ ศาสตราจารย์อาวุโส หรือ ศาสตราจารย์เกียรติยศ ในภาษาอังกฤษคือ chair professor หมายถึง ตำแหน่งเกียรติยศเพื่อเป็นการยกย่องศาสตราจารย์ที่ปฏิบัติหน้าที่ประจำในมหาวิทยาลัย เป็นผู้นำทางวิชาการในระดับนานาชาติและได้แสดงให้เห็นประจักษ์ว่าเป็นผู้นำใน การยกมาตรฐานของมหาวิทยาลัยในด้านการสอน การวิจัย และการบริการทางการศึกษา
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์พิศิษฐ์

ศาสตราจารย์พิศิษฐ์ เป็นตำแหน่งศาสตราจารย์ที่มหาวิทยาลัยแต่งตั้งเพื่อเป็นเกียรติยศแก่ศาสตราจารย์ของมหาวิทยาลัยผู้มีความเชี่ยวชาญพิเศษ มีผลงานดีเด่น ประสบความสำเร็จในการค้นพบและการเรียนการสอน และเป็นผู้นำทางวิชาการของสาขาวิชานั้น ๆ ในระดับนานาชาติ เป็นตำแหน่งที่สูงกว่าศาสตราจารย์ปรกติ ซึ่งเทียบได้กับศาสตราจารย์มหาวิทยาลัย  (university professor) ในระบบอเมริกัน
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์กิตติมศักดิ์

ศาสตราจารย์กิตติมศักดิ์ หมายถึง ตำแหน่งเกียรติยศที่มหาวิทยาลัยแต่งตั้งบุคคลผู้มีความเชี่ยวชาญและทำประโยชน์อย่างยิ่งให้แก่มหาวิทยาลัยและสังคม เช่น มหาวิทยาลัยเทคโนโลยีฮาร์บิน ทูลเกล้าทูลกระหม่อมถวายตำแหน่ง ศาสตราจารย์กิตติมศักดิ์ แด่ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ด้วยทรงเชี่ยวชาญศาสตร์หลายสาขา ทรงใช้ความรู้แขนงต่าง ๆ ช่วยพัฒนาประเทศ และทรงมีคุณูปการใหญ่หลวงต่อการเสริมสร้างความสัมพันธ์ระหว่างราชอาณาจักรไทยกับสาธารณรัฐประชาชนจีน หรือ พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ทรงได้รับการถวายตำแหน่งศาสตราจารย์กิตติมศักดิ์ สาขาคหกรรมศาสตร์ จากสถาบันการอาหารชั้นสูงแห่งมณฑลเสฉวน
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์อุปการคุณ

ศาสตราจารย์อุปการคุณ เป็นตำแหน่งสำหรับศาสตราจารย์ที่สร้างคุณประโยชน์แก่หน่วยงาน มหาวิทยาลัยอย่างยิ่ง และได้รับความยอมรับนับถือในแวดวงวิชาการด้านนั้น ๆ อย่างสูง เช่น ศาสตราจารย์อุปการคุณ พระยาไชยยศสมบัติ ผู้ริเริ่มวิชาการบัญชีในประเทศไทยและผู้ก่อตั้งคณะพาณิชยศาสตร์และการบัญชี จุฬาลงกรณ์มหาวิทยาลัย
ประเภทของศาสตราจารย์ > ตำแหน่งศาสตราจารย์ที่ไม่ประจำ หรือแต่งตั้งโดยวิธีอื่น > ศาสตราจารย์ปรมัตถ์

ศาสตราจารย์ปรมัตถ์ เป็นตำแหน่งพิเศษที่ราชวิทยาลัยจุฬาภรณ์ กำหนดให้เป็นศาสตราจารย์ระดับสูงสุดของสถาบัน โดยข้อบังคับของราชวิทยาลัยระบุว่า ผู้สมควรดำรงตำแหน่งดังกล่าวเป็นบุคคลซึ่งทำคุณประโยชน์แก่สถาบันและสังคมเป็นอย่างสูงทั้งในด้านศาสตร์และศิลป์ อีกทั้งยังมีผลงานวิชาการอย่างต่อเนื่อง โดยราชวิทยาลัยได้ถวายตำแหน่งดังกล่าวแด่สมเด็จเจ้าฟ้าฯ กรมพระศรีสวางควัฒน วรขัตติยราชนารี เป็นพระองค์แรก ในพิธีพระราชทานปริญญาบัตร เมื่อวันที่ 7 กรกฎาคม พ.ศ. 2565
ผลงานและการพิจารณา

ศาสตราจารย์ต้องเป็นผู้มีความรู้ความสามารถในเชิงทฤษฎี การวิจัย เขียนบทความทางวิชาการ หรือตำราเรียน ที่ผ่านการประเมินเฉพาะสาขาวิชานั้นๆ มาแล้ว ศาสตราจารย์ที่ไม่ต้องทำผลงานวิจัย หมายถึง ผู้ที่เขียนบทความทางวิชาการ (หรือหนังสือ) ที่มีข้อเสนอเชิงวิชาการจำนวนมาก ต้องเป็นแนวคิดใหม่ และต่อมาคนในวงการเรียก ข้อเสนอหรือแนวคิดใหม่ ดังกล่าวนั้น ว่า ทฤษฎี ดังเช่น Albert Einstein ที่ไม่เคยทำงานวิจัย หรือเข้าห้องทดลอง แต่เสนอเรื่องสัมพัทธภาพระหว่างความเร็วและเวลา และต่อมาคนในวงการเรียกข้อเสนอดังกล่าวว่าทฤษฎี (ผู้เสนอไม่มีสิทธิเรียก แนวคิดของตนเองว่า ทฤษฎี)
หากเป็นงานวิจัยที่เป็นลักษณะสากล (วิทยาศาสตร์ สังคมศาสตร์) ควรได้รับการตีพิมพ์ในวารสารทางวิชาการที่เป็นที่ยอมรับในระดับนานาชาติ ส่วนงานวิจัยระดับดีเลิศ มักเกี่ยวข้องกับงานเชิงทฤษฎี หรือกฎเกณฑ์ใหม่ ที่ไขปริศนา หรือพิสูจน์สมมุติฐานที่มีผู้สร้างไว้ งานวิจัยระดับดีมาก หรือดีเลิศนั้น ไม่จำเป็นต้องได้รับรางวัลใดๆ ทั้งสิ้น แต่มักได้รับการกล่าวถึง หรืออ้างอิงถึง โดยงานวิจัยอื่น ๆ ที่ตามมาภายหลัง จำนวนการอ้างอิงนี้ ถึงบ่งบอกถึงความสำคัญของงานวิจัยชิ้นดังกล่าว ไม่ใช่จำนวนรางวัลที่ได้รับ
ผู้เชี่ยวชาญในปัจจุบัน

ในปัจจุบันผู้เชี่ยวชาญที่มีผลงานระดับศาสตราจารย์จำนวนหนึ่ง มิได้สอนในมหาวิทยาลัย และมิได้มีตำแหน่งเป็นศาสตราจารย์ ผู้เชี่ยวชาญเหล่านี้เลือกที่จะทำงานในบริษัทเอกชน มักจะให้ผลตอบแทนสูงกว่ามหาวิทยาลัยระดับกลางค่อนข้างมาก ตัวอย่างบริษัทเอกชนที่มีผู้เชี่ยวชาญจำนวนมากในสาขาต่างๆ เช่น ในสาขาไอที ได้แก่ ไมโครซอฟท์[ต้องการอ้างอิง] สาขาการแพทย์ ได้แก่ Biogen[ต้องการอ้างอิง] สาขาสื่อสาร ได้แก่ AT&T[ต้องการอ้างอิง]  สาขาการเงิน การบริหารทรัพยากรมนุษย์ การตลาด การท่องเที่ยว การโรงแรม และผลงานวิจัยจากบริษัทเหล่านี้ ส่งผลกระทบต่อวิถีการทำงานของผู้เชี่ยวชาญ (รวมถึงศาสตราจารย์) ในสาขานั้น ๆ ทั่วโลก
ศาสตราจารย์ในแต่ละประเทศ > ศาสตราจารย์ในประเทศไทย

ในประเทศไทย ตำแหน่งศาสตราจารย์ ถือเป็นตำแหน่งที่มีเกียรติที่แสดงถึงความเป็นผู้มีความรู้สูง และมีผลงานด้านการศึกษาของบุคคลนั้น ซึ่งต้องผ่านการกลั่นกรองและประเมินผลงานอย่างเคร่งครัดและเข้มงวดในความถูกต้องของวิชา ศาสตราจารย์ประเภทอื่นอาจมีวิธีพิจารณาที่แตกต่างกันออกไป ตามประเภทของศาสตราจารย์ ศาสตราจารย์ระดับสูงสุด เรียกว่า ศาสตราจารย์ญาณวิทย์ (หรือศาสตราจารย์ในระดับ C-11 เดิม)  ผู้ที่เป็นศาสตราจารย์ สามารถใช้คำว่า ศาสตราจารย์ นำหน้าชื่อเพื่อลงชื่อในหนังสือ เอกสาร งานสารบรรณ เสมือนยศหรือคำนำหน้าชื่ออย่างอื่น
การแต่งตั้งศาสตราจารย์ในประเทศไทย จะต้องผ่านกระบวนการตาม พระราชบัญญัติระเบียบบริหารข้าราชการพลเรือนในมหาวิทยาลัย ทางคณะกรรมการข้าราชการพลเรือนในมหาวิทยาลัย (ก.ม.) และทบวงมหาวิทยาลัย จะเป็นผู้ให้ความเห็นชอบ แล้วการแต่งตั้งก็นำเข้าคณะรัฐมนตรี เพื่อผ่านไปโปรดเกล้าฯ แต่งตั้งเป็นศาสตราจารย์ ศาสตราจารย์พิเศษที่แต่งตั้งจากบุคคลภายนอกซึ่งไม่ใช่เป็นอาจารย์ประจำของมหาวิทยาลัย จะต้องได้รับพระมหากรุณาธิคุณโปรดเกล้าฯ เพื่อแต่งตั้งเช่นกัน
สำหรับตำแหน่งศาสตราภิชานอาจเป็นตำแหน่งที่มีกำหนดเวลา มักขึ้นกับปีงบประมาณหรือกองทุนศาสตราภิชานของมหาวิทยาลัยที่เชิญ ส่วนศาสตราจารย์กิตติเมธีในประเทศไทยเป็นตำแหน่งที่มหาวิทยาลัยแต่งตั้งผู้ทรงคุณวุฒิภายนอกมาปฏิบัติ งานวิจัยและบริการวิชาการที่นอกเหนือและสูงกว่างานของศาสตราจารย์ประจำ เช่น กิตติเมธีของมหาวิทยาลัยสุโขทัยธรรมาธิราช อย่างไรก็ดี ทั้งตำแหน่งศาสตราภิชานและศาสตราจารย์กิตติเมธี อาจมีเงื่อนไขในการดำรงตำแหน่งไม่เหมือนกัน เช่น ศาสตราภิชานของไทยมีวาระเพียงปีเดียว
อนึ่ง การใช้ชื่อ ศาสตราจารย์กิตติคุณ หรือ ศาสตราจารย์เกียรติคุณ ขึ้นอยู่กับมหาวิทยาลัยกำหนด เช่น จุฬาลงกรณ์มหาวิทยาลัย ใช้ "กิตติคุณ" ส่วนมหาวิทยาลัยมหิดล ใช้ "เกียรติคุณ" เป็นต้น ซึ่งความเป็นอาจารย์ประจำในกรณีนี้ หมายถึง การผูกพันเป็นการประจำกับคณะที่ขอแต่งตั้ง ต่างกับศาสตราจารย์เกษียณอายุที่ได้รับการต่ออายุราชการถึง 65 ปี ซึ่งถือเป็นการทำงานประจำเต็มเวลาปกติเหมือนอาจารย์ประจำทั่วไป ในประเทศไทยยังมีผู้เข้าใจว่า ศาสตราจารย์กิตติคุณ หรือ ศาสตราจารย์เกียรติคุณ เป็นผู้ที่ได้รับการแต่งตั้งผู้ทรงคุณวุฒิจากบุคคลภายนอกทั่วไปเพื่อเป็นเกียรติเท่านั้น โดยไม่ต้องเป็นศาสตราจารย์มาก่อนซึ่งเป็นความเข้าใจที่คลาดเคลื่อน
ศาสตรเมธาจารย์ในประเทศไทย ได้รับการพิจารณาจากสำนักงานพัฒนาวิทยาศาสตร์และเทคโนโลยีแห่งชาติ (สวทช.) ให้ได้ทุน ศาสตรเมธาจารย์ สวทช (NSTDA Chair Professor) โดยพิจารณาจากความสามารถทางการวิจัย สามารถเป็นแกนนำกลุ่มวิจัยขั้นสูง โดยปัจจุบันมีผู้ได้รับการประกาศเป็นศาสตรเมธาจารย์ทั้งสิ้น 4 คน ได้แก่ ศาสตราจารย์ ดร.จำรัส ลิ้มตระกูล คณะวิทยาศาสตร์ มหาวิทยาลัยเกษตรศาสตร์ ศาสตราจารย์ ดร.พีระศักดิ์ ศรีนิเวศน์ คณะเกษตร กำแพงแสน มหาวิทยาลัยเกษตรศาสตร์ ศาสตราจารย์ ดร. สัตวแพทย์หญิงวันเพ็ญ ชัยคำภา คณะแพทยศาสตร์ศิริราชพยาบาล มหาวิทยาลัยมหิดล และ ศาสตราจารย์ ดร.วัชรินทร์ รุกขไชยศิริกุล คณะวิทยาศาสตร์ มหาวิทยาลัยสงขลานครินทร์
ศาสตราจารย์ของไทย ส่วนมากไม่มีผลงานในเชิงทฤษฎี แต่เป็นผลงานงานวิจัย พิสูจน์สมมติฐาน ที่ได้รับการยอมรับว่า 'ดีมาก' ถ้าเป็นงานวิจัยที่เกี่ยวกับของไทย (เช่น ประวัติศาสตร์ไทย ภาษาไทย วัฒนธรรมไทย โบราณคดี) ควรได้รับการตีพิมพ์ ในวารสารวิชาการของราชบัณฑิตสภา หรือวารสารวิชาการของสภาวิจัยแห่งชาติ มิใช่เพียงวารสารวิชาการของมหาวิทยาลัย
ศาสตราจารย์ในแต่ละประเทศ > ศาสตราจารย์ในประเทศสหรัฐอเมริกา

ในสหรัฐอเมริกามีตำแหน่งทางวิชาการหลักใน 3 ระดับ โดยศาสตราจารย์เป็นตำแหน่งสูงสุด ถัดจากนั้นก็จะเป็นรองศาสตราจารย์ และผู้ช่วยศาสตราจารย์ โดยในสหรัฐอเมริกาตำแหน่งผู้ช่วยศาสตราจารย์จะเป็นตำแหน่งที่ได้รับเริ่มแรกหลังจากเข้าบรรจุทำงาน
ศาสตราจารย์ในแต่ละประเทศ > ศาสตราจารย์ในประเทศญี่ปุ่น

ตำแหน่งการทำงานเต็มเวลาในวงการวิชาการ ศาสตราจารย์และรองศาสตราจารย์ใช้ชื่อว่า เคียวจุ (ญี่ปุ่น: 教授; โรมาจิ: Kyōju) โดยถัดมาเป็นผู้ช่วยศาสตราจารย์ ที่เรียกว่า จุนเคียวจุ (ญี่ปุ่น: 准教授; โรมาจิ: Junkyōju)
บทความหลัก: ราชบัณฑิต
เป็นตำแหน่งทางวิชาการสูงสุดของแต่ละประเทศ สำหรับประเทศไทย ต้องได้รับการโปรดเกล้าฯ มีเก้าอี้จำนวนจำกัด จะพ้นวาระก็ต้องเมื่อถึงแก่กรรมเท่านั้น ดังเช่น มี 2 ตำแหน่งสำหรับสาขาวิทยาศาสตร์การแพทย์ ซึ่งต้องคัดเลือกจากศาสตราจารย์ด้านแพทยศาสตร์ นับหลายร้อยคน จากหลายสิบสาขา มีบางกรณีที่ผู้เชี่ยวชาญสูงสุดมิได้ทำงานในสถาบันการศึกษา จึงอาจไม่มีตำแหน่งศาสตราจารย์ก็เป็นได้ ผู้ที่มีตำแหน่งดังกล่าว มีสิทธิที่จะคำว่า ราชบัณฑิต ต่อท้ายชื่อได้
ในปัจจุบัน (กรกฎาคม 2561) ประเทศไทยมีจำนวนผู้ได้รับพระมหากรุณาธิคุณโปรดเกล้าฯ ให้ดำรงตำแหน่งศาสตราจารย์ในสังกัดสำนักงานคณะกรรมการการอุดมศึกษา(ระบบนำเข้าข้อมูล) และให้ดำรงตำแหน่งศาสตราจารย์ในสังกัด โรงเรียนนายร้อยพระจุลจอมเกล้า โรงเรียนนายเรือ โรงเรียนนายเรืออากาศ รวมทั้งสิ้น 1,041 คน แบ่งเป็นศาสตราจารย์ประจำ 804 คน  ศาสตราจารย์พิเศษ 122 คน และศาสตราจารย์ญาณวิทย์ (ศาสตราจารย์ ระดับ 11 เดิม) 115 คน โดยจำแนกตามสังกัด ดังนี้
จุฬาลงกรณ์มหาวิทยาลัย 247 คน
มหาวิทยาลัยมหิดล 243 คน
สถาบันบัณฑิตพัฒนบริหารศาสตร์ 189 คน
มหาวิทยาลัยเชียงใหม่ 155 คน
มหาวิทยาลัยขอนแก่น 88 คน
มหาวิทยาลัยเกษตรศาสตร์ 64 คน
มหาวิทยาลัยธรรมศาสตร์ 62 คน
มหาวิทยาลัยสงขลานครินทร์ 37 คน
มหาวิทยาลัยศรีนครินทรวิโรฒ 22 คน
มหาวิทยาลัยศิลปากร 22 คน
มหาวิทยาลัยเทคโนโลยีพระจอมเกล้าพระนครเหนือ 20 คน
มหาวิทยาลัยมหาสารคาม 20 คน
สถาบันเทคโนโลยีพระจอมเกล้าเจ้าคุณทหารลาดกระบัง 20 คน
มหาวิทยาลัยรามคำแหง 18 คน
มหาวิทยาลัยเทคโนโลยีพระจอมเกล้าธนบุรี 16 คน
มหาวิทยาลัยเทคโนโลยีสุรนารี 16 คน
มหาวิทยาลัยนเรศวร 11 คน
มหาวิทยาลัยสยาม 10 คน
มหาวิทยาลัยอัสสัมชัญ 8 คน
มหาวิทยาลัยธุรกิจบัณฑิตย์ 8 คน
มหาวิทยาลัยพะเยา 7 คน
มหาวิทยาลัยบูรพา 6 คน
มหาวิทยาลัยสยาม 5 คน
มหาวิทยาลัยสุโขทัยธรรมาธิราช 5 คน
วิทยาลัยพุทธศาสนานานาชาติ 5 คน
มหาวิทยาลัยเทคโนโลยีมหานคร 5 คน
มหาวิทยาลัยรังสิต 4 คน
มหาวิทยาลัยพายัพ 4 คน
มหาวิทยาลัยกรุงเทพ 4 คน
มหาวิทยาลัยทักษิณ 4 คน
มหาวิทยาลัยคริสเตียน 3 คน
มหาวิทยาลัยเมธารัถย์ 3 คน
มหาวิทยาลัยวงษ์ชวลิตกุล 3 คน
มหาวิทยาลัยเวสเทิร์น 3 คน
มหาวิทยาลัยราชภัฏวไลยอลงกรณ์ ในพระบรมราชูปถัมภ์ 3 คน
มหาวิทยาลัยหอการค้าไทย 3 คน
มหาวิทยาลัยอุบลราชธานี 3 คน
มหาวิทยาลัยแม่ฟ้าหลวง 2 คน
มหาวิทยาลัยเกริก 2 คน
มหาวิทยาลัยเกษมบัณฑิต 2 คน
มหาวิทยาลัยเซนต์จอห์น 2 คน
สถาบันบัณฑิตศึกษาจุฬาภรณ์ 2 คน
มหาวิทยาลัยภาคตะวันออกเฉียงเหนือ 2 คน
มหาวิทยาลัยแม่โจ้ 2 คน
มหาวิทยาลัยมหาจุฬาลงกรณราชวิทยาลัย 2 คน
มหาวิทยาลัยราชภัฏสุราษฎร์ธานี 1 คน
มหาวิทยาลัยนครพนม 1 คน
มหาวิทยาลัยสวนดุสิต 1 คน
มหาวิทยาลัยราชภัฏสงขลา 1 คน
มหาวิทยาลัยราชภัฏสวนสุนันทา 1 คน
มหาวิทยาลัยวลัยลักษณ์ 1 คน
มหาวิทยาลัยศรีปทุม 1 คน
มหาวิทยาลัยหาดใหญ่ 1 คน
วิทยาลัยนครราชสีมา 1 คน
วิทยาลัยนอร์ทกรุงเทพ 1 คน
วิทยาลัยบัณฑิตเอเชีย 1 คน
สถาบันเทคโนโลยีไทย-ญี่ปุ่น 1 คน
มหาวิทยาลัยเทคโนโลยีราชมงคลธัญบุรี 1 คน
โรงเรียนนายร้อยพระจุลจอมเกล้า 1 คน
โรงเรียนนายเรือ 2 คน
โรงเรียนนายเรืออากาศ 2 คน
นภัสสร เอี่ยมเจริญ

| นภัสสร เอี่ยมเจริญ |
| --- | --- |
เกิด: 27 ธันวาคม พ.ศ. 2536 (30 ปี) นภัสสร เอี่ยมเจริญ
อาชีพ: หมอคลินิก นักเต้น
ปีที่แสดง: พ.ศ. 2554 - พ.ศ. 2561
ผลงานเด่น: อ้อมแอ้ม จากภาพยนตร์ เพื่อนไม่เก่า (2554)   บุษย์ จากละคร คนละโลก (2558)
สังกัด: สถานีโทรทัศน์สีกองทัพบกช่อง 7  (2556 - 2561)
ฐานข้อมูล
IMDb
นภัสสร เอี่ยมเจริญ  ชื่อเล่น ครีม เกิดเมื่อวันที่ 27 ธันวาคม พ.ศ. 2536 เป็นนักแสดงชาวไทย เข้าสู่วงการบันเทิงจากเป็นดรัมเมเยอร์ของโรงเรียนเตรียมอุดมศึกษา ปัจจุบัน พ.ศ. 2556 ครีม เป็นนักแสดงสังกัดช่อง 7
ศึกษาระดับชั้นประถมศึกษาจาก โรงเรียนบูรณะศึกษา กรุงเทพมหานคร ระดับชั้นมัธยมศึกษาปีที่ 1-3 ย้ายมาเรียนที่ โรงเรียนบดินทรเดชา (สิงห์ สิงหเสนี) กรุงเทพมหานคร และระดับชั้นมัธยมศึกษาปีที่ 4-6 เข้ามาศึกษาที่ โรงเรียนเตรียมอุดมศึกษา กรุงเทพมหานคร แผนการเรียน วิทย์-คุณภาพชีวิต ปัจจุบันสำเร็จการศึกษาจาก วิทยาลัยแพทยศาสตร์ มหาวิทยาลัยรังสิต ปัจจุบันเป็นเจ้าของคลินิกศัลยกรรมความงาม ธีระสุ คลินิก
ผลงาน > ผลงานละครโทรทัศน์

ละครโทรทัศน์ทั้งหมดด้านล่างนี้ออกอากาศทางสถานีโทรทัศน์สีกองทัพบกช่อง 7
| ปี | เรื่อง | บทบาท |
| --- | --- | --- |
| 2555 | ลูกไม้ หล่นไม่ไกลโต๊ะ | หลิน |
| 2556 | ซินเดอเรลล่ารองเท้าแตะ | คุณหนูจ๋า |
| 2557 |  คฤหาสน์บ้านทุ่ง  | น้ำชา |
| 2558 | คนละโลก | บุษย์ |
ผลงาน > ผลงานละครชุด

| ปี | เรื่อง | ตอน | บทบาท | ออกอากาศ |
| --- | --- | --- | --- | --- |
| 2561 | The Mirror กระจกสะท้อนกรรม | ตอน โยนกรรม | ขวัญ |  |
ผลงาน > ภาพยนตร์

| ปี | เรื่อง | บทบาท | หมายเหตุ |
| --- | --- | --- | --- |
| 2554 | เพื่อนไม่เก่า | อ้อมแอ้ม |  |
| 2554 |  รักจัดหนัก (Love, Not Yet) | เนม |  |
| 2555 |  Together วันที่รัก | หนอยแน่ | ตอน..."วันที่ไม่ตั้งใจ" |
| 2558 | Destiny Memory | อาริสา (รับเชิญ) |  |
| 2559 | Monkey Twins  วานรคู่ฟัด | เหม่ยเฟิน |  |
ผลงาน > มิวสิกวิดีโอ

เพลง เพื่อนไม่เก่า - จุย จุยส์ (Ost.เพื่อนไม่เก่า)
เพลง พรุ่งนี้ฉันจะเป็นแฟนเธอ (Yours) - Knomjean  (Kamikaze)
เพลง สิเทน้อง ให้บอกแน - ต่าย อรทัย
แหล่งข้อมูลอื่น

นภัสสร เอี่ยมเจริญ ที่อินสตาแกรม
วิระยา ชวกุล

| ท่านผู้หญิง วิระยา ชวกุล ม> ป.ช., ม.ว.ม., ป.ภ., ท.จ.ว., ภ.ป.ร.5 |
| --- | --- |

เกิด: 28 กุมภาพันธ์ พ.ศ. 2477 (90 ปี) กรุงเทพมหานคร
คู่สมรส: สมพล บุนนาค (หย่า)
บิดามารดา: สมุย ชวกุล (บิดา) อร่าม ชวกุล (มารดา)
เว็บไซต์: http://www.tpy-viraya.org
ท่านผู้หญิงวิระยา ชวกุล (ชื่อเล่น: น้อย; เกิด: 28 กุมภาพันธ์ พ.ศ. 2477) เป็นกรรมการของมูลนิธิในพระราชินูปถัมภ์หลายแห่ง และปรากฏบทบาททางการเมือง
ประวัติ

ท่านผู้หญิงวิระยา ชวกุล เกิดเมื่อวันที่ 28 กุมภาพันธ์ พ.ศ. 2477 ณ กรุงเทพมหานคร เป็นบุตรคนที่สองจากทั้งหมดสี่คนของสมุย ชวกุล กับอร่าม (สกุลเดิม: กิจจาทร) มีพี่น้องคือ พลโท ทวิชาติ ชวกุล, ท่านผู้หญิงอรสา ล่ำซำ และปฏินันท์ ชวกุล
วิระยาสมรสกับสมพล บุนนาค ภายหลังได้หย่ากัน ต่อมาเธอได้อยู่กินกับสุเมธ ยุกตะเสวี ซึ่งภายหลังก็เลิกรากัน ทั้งนี้เธอมีความสนิทสนมกับหม่อมหลวงบัว กิติยากร และท่านผู้หญิงบุษบา สธนพงศ์ รวมทั้งครอบครัวของทักษิณ ชินวัตร และคุณหญิงพจมาน อดีตภริยา
วิระยาสำเร็จการศึกษาระดับมัธยมศึกษาจากโรงเรียนมาแตร์เดอีวิทยาลัย, ระดับอนุปริญญา สาขาบริหารธุรกิจ จากวิทยาลัยเดอะเมโทรโพลิทัน (The Metropolitan College) กรุงลอนดอน สหราชอาณาจักร, ระดับปริญญาตรีรัฐศาสตรบัณฑิต มหาวิทยาลัยรามคำแหง, สังคมศาสตรดุษฎีบัณฑิตกิตติมศักดิ์ มหาวิทยาลัยมหิดล และวุฒิบัตรหลักสูตรการเมืองการปกครอง สถาบันพระปกเกล้า
หน้าที่การงาน > ปัจจุบัน

ตำแหน่งหน้าที่งานในปัจจุบัน
กรรมการ มูลนิธิสายใจไทย ในพระบรมราชูปถัมภ์ รับผิดชอบดูแลการเงิน การรับบริจาค
ประธานอาสาสมัคร มูลนิธิสายใจไทยฯ แผนกรับบริจาค
ประธานกรรมการ และเลขาธิการ มูลนิธิบำรุงขวัญ ทหาร ตำรวจ อาสาสมัครชายแดน ในพระบรมราชินูปถัมภ์
ประธานกรรมการ มูลนิธินพรัช-รัตนโกสินทร์
ประธานมูลนิธิท่านผู้หญิงวิระยา ชวกุล เพื่อการวิจัยวิทยาศาสตร์การเพทย์ ของสถาบันวิจัยวิทยาศาสตร์การแพทย์ทหาร กรมแพทย์ทหารบก แห่งกองทัพบกไทย
ประธานกรรมการ มูลนิธิท่านผู้หญิงวิระยา ชวกุล เพื่อโรคหลอดเลือดสมอง
กรรมการ มูลนิธิศาสตราจารย์นายแพทย์หม่อมราชวงศ์กัลยาณกิติ์ กิติยากร
กรรมการจัดสร้าง โครงการศูนย์ศิลปาชีพในสมเด็จพระนางเจ้าสิริกิติ์ พระบรมราชินีนาถ ตำบลเกาะเกิด อำเภอบางปะอิน จังหวัดพระนครศรีอยุธยา
ประธานกรรมการที่ปรึกษา โครงการรณรงค์ผ่าตัดตาต้อกระจก เฉลิมพระเกียรติ 12 สิงหาฯ มหาราชินี กระทรวงสาธารณสุข
กรรมการที่ปรึกษา สมาคมจิตวิทยาความมั่นคงแห่งประเทศไทย
หน้าที่การงาน > อดีต

ตำแหน่งหน้าที่งานในอดีต
ประธานคณะกรรมการจัดหาทุน และกรรมการก่อตั้ง มูลนิธิช่วยคนปัญญาอ่อนแห่งประเทศไทย ในพระบรมราชูปถัมภ์
กรรมการ และเลขาธิการก่อตั้ง สมาคมสตรีนานาชาติ
ประธานคณะกรรมการจัดหา และส่งเสริมผู้บริจาคโลหิต และประธานคณะกรรมการจัดหาทุน ศูนย์บริการโลหิตแห่งชาติ สภากาชาดไทย
ประธานคณะกรรมการจัดหาทุนก่อตั้ง มูลนิธิเพื่อฟื้นฟูการแพทย์แผนไทย กระทรวงสาธารณสุข
ประธานคณะกรรมการ โครงการหลวงปู่โต๊ะ 108 ปี เมื่อปี พ.ศ. 2538
กรรมการจัดหาทุน โครงการจัดสร้าง อุทยานเฉลิมพระเกียรติ สมเด็จพระศรีนครินทราบรมราชชนนี
สนับสนุนฝึกอบรมเยาวชนเกษตร ในการพัฒนาพื้นที่วัดญาณสังวราราม อันเนื่องมาจากพระราชดำริ
ที่ปรึกษากิตติมศักดิ์ การจัดงานมหกรรมวัฒนธรรมจีนเฉลิมพระเกียรติ เมื่อปี พ.ศ. 2539
กรรมการที่ปรึกษา มูลนิธิโรคหัวใจเด็ก
ประธานคณะกรรมการกลาง มูลนิธิโรงพยาบาลรามาธิบดี
ประธานคณะกรรมการจัดหาทุน ศูนย์การแพทย์สิริกิติ์ โรงพยาบาลรามาธิบดี
ประธานที่ปรึกษา นายสุชน ชาลีเครือ ประธานวุฒิสภา เมื่อเดือน พฤษภาคม พ.ศ. 2547
ที่ปรึกษา รัฐมนตรีว่าการกระทรวงการต่างประเทศ
ที่ปรึกษา คณะกรรมการตรวจสอบ และติดตามการบริหารงานตำรวจ กรุงเทพมหานคร เมื่อวันที่ 28 สิงหาคม พ.ศ. 2544
ที่ปรึกษากิตติมศักดิ์ นายกสมาคมกอล์ฟอาชีพแห่งประเทศไทย พ.ศ. 2544-พ.ศ. 2546
กรรมการอำนวยการ กองทุนพัฒนาชุมชน กระทรวงมหาดไทย
กรรมการที่ปรึกษากิตติมศักดิ์ มูลนิธิเอกชนพัฒนาภูมิภาค เมื่อวันที่ 18 มิถุนายน พ.ศ. 2544
กรรมการที่ปรึกษา โครงการจัดสร้างสวนเบญจกิติ เนื่องในวโรกาสพระราชพิธีมหามงคลเฉลิมพระชนมพรรษา 6 รอบ 72 พรรษา สมเด็จพระนางเจ้าสิริกิติ์ พระบรมราชินีนาถ
บทบาททางการเมือง

ท่านผู้หญิง วิระยา ชวกุล เข้ามามีบทบาทเกี่ยวข้องกับการเมืองโดยการขึ้นเวทีปราศัยของกลุ่มแนวร่วมประชาธิปไตยต่อต้านเผด็จการแห่งชาติ แดงทั้งแผ่นดิน (นปช.) เมื่อวันที่ 15 มีนาคม พ.ศ. 2553
เครื่องราชอิสริยาภรณ์

พ.ศ. 2546 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2539 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2545 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 1 ปฐมดิเรกคุณาภรณ์ (ป.ภ.)
พ.ศ. 2534 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายใน)
พ.ศ. 2534 –  เหรียญรัตนาภรณ์ รัชกาลที่ 9 ชั้นที่ 5 (ภ.ป.ร.5)
แหล่งข้อมูลอื่น

เว็บไซต์ส่วนตัว ท่านผู้หญิงวิระยา ชวกุล เก็บถาวร 2009-04-10 ที่ เวย์แบ็กแมชชีน